Werkloosheid in VSA daal skerp | Netwerk24
Deur William Horne 03 Julie 2020 16:04
Die werkloosheidskoers in die VSA het onverwags skerp met 2,2 persentasiepunte gedaal namate ekonomiese bedrywighede in die land hervat word.
Pres. Donald Trump van die VSA. Foto: Getty Images
Die VSA se buro vir arbeidstatistieke het Donderdag die jongste werkloosheidsyfers bekend gemaak. Dit was 'n dag vroeër as normaalweg omdat Vrydag 'n openbare vakansiedag in die VSA was.
Luidens die verslag het die werkloosheidskoers in Junie met 2,2 persentasiepunte tot 11,1% verbeter.
Dit beteken 4,8 miljoen poste is in Junie geskep.
Pres. Donald Trump sê dit is die grootste styging in poste in die land se geskiedenis.
"Vandag se aankondiging bewys dat ons ekonomie koning kraai. Hy kom beduidend sterk terug," het Trump Donderdag op 'n mediakonferensie gesê.
Die daling in die werkloosheidskoers volg egter op die twee hoogste vlakke sedert die Tweede Wêreldoorlog in April en Mei.
Dit was in April op 14,7%. Die 11,1% van Junie is steeds hoër as enige ander stadium die afgelope bykans 80 jaar.
"Al het die werkloosheidskoers in Mei en Junie gedaal, is dit, en die getal mense sonder werk, steeds onderskeidelik 7,6 persentasiepunte en 12 miljoen hoër as in Februarie," het die buro vir arbeidstatistieke in 'n verklaring gesê.
Sedert die aanvang van die koronaviruspandemie het die Amerikaanse ekonomie 22 miljoen poste verloor.